Избирачица/4
ЧЕТВРТА ПОЈАВА

БРАНКО и пређашњи

БРАНКО (који је међутим стојао на вратима, претрчи и подиже цвеће): Ја ћу бити тако слободан!

МАЛЧИКА: Браво, господине Бранко, то се зове вештина! (Пружи му руку.)

БРАНКО: Само срећа, госпођице! (Осталима.) Клањам вам се, господо!

МАЛЧИКА: Драго ми је, господине, да сте одржали реч те сте дошли!

БРАНКО: Зар се може не доћи на позив тако љубазне домаћице као што сте ви, госпођице? Заиста не, јер то би била велика неблагодарност. (Обзире се. За себе.) Не видим нигде Савете!

МАЛЧИКА: Ви као да нешто тражите?

БРАНКО: То не! Гледао сам само где би' могао штап и шешир оставити. Али ено за њих ћошка! (Остави штап и шешир.)

ШТАНЦИКА (Малчики тихо): Ја му не верујем; он тражи нешто друго.

МАЛЧИКА (исто тако): И то?

ШТАНЦИКА (исто тако): Госпођицу Савету.

МАЛЧИКА (исто тако): Мислите?

ШТАНЦИКА (исто тако): Сигуран сам.

МАЛЧИКА (исто тако): Видићемо!

Избирачица